Na temelju Odluke o raspisivanju Javnog poziva za sufinanciranje tehničke pomoći za prijavu projekata na EU natječaje u 2019. godini (KLASA: 022-01/19-01/54, URBROJ: 238/1-03-19-10 od 26. studenoga 2019. godine), Upravni odjel za fondove Europske unije, regionalnu i međunarodnu suradnju raspisuje

**JAVNI POZIV**

**za sufinanciranje tehničke pomoći za prijavu projekata na EU natječaje u 2019. godini**

**I. PREDMET JAVNOG POZIVA**

Predmet ovog Javnog poziva je pružanje stručne tehničke pomoći korisnicima u svrhu kvalitetnije i pravovremene pripreme projekata odnosno prijave projektnih prijedloga na otvorene natječaje i javne pozive u okviru strukturnih i investicijskih fondova (u daljnjem tekstu: ESI fondova) i programa EU.

Tehnička pomoć obuhvaća sufinanciranje troškova usluge stručne tehničke pomoći konzultanata za pisanje prijave projektnih prijedloga na otvorene natječaje i javne pozive u okviru ESI fondova i programa EU.

**II. PRIHVATLJIVI PRIJAVITELJI I IZNOS SUFINANCIRANJA**

Prihvatljivi prijavitelji su jedinice lokalne samouprave (gradovi i općine) na području Zagrebačke županije (u daljnjem tekstu: Županija) i pravne osobe koje djeluju na području Županije, kojima je jedini osnivač ili jedan od suosnivača Županija, a koji su do prijave na javni poziv prijavili projekt u okviru ESI fondova te programa EU u programskom razdoblju 2014.-2020.

Prihvatljivi prijavitelji mogu biti vodeći partneri ili partneri na projektu, a pravo na potporu za prijavu jednog projekta može ostvariti samo jedan od partnera na konkretnom projektu.

Maksimalna visina iznosa potpore po jednoj prijavi iznosi 30.000,00 kn.

Visina iznosa potpore za Tehničku pomoć utvrđivat će se sukladno indeksu razvijenosti prijavitelja na Javni poziv, odnosno jedinice lokalne samouprave na području Županije u kojoj se nalazi sjedište prijavitelja na Javni poziv:

* JLS – I., II., III. i IV. skupine razvijenosti – 100% iznos potpore,
* JLS – V. i VI. skupine razvijenosti – 80% iznos potpore,
* JLS – VII. i VIII. skupine razvijenosti – 60% iznos potpore i
* pravne osobe iz st. 1. ove točke Javnog poziva – 100% iznosa potpore

Korisnici sredstava ne mogu ostvariti sredstva u slučaju ne ispunjenja preuzetih obveza po ranije zaključenim ugovorima sa Županijom i/ili postojanja bilo kakvih dugovanja prema Županiji.

**III. KRITERIJI DODJELE POTPORE I PRIHVATLJIVI TROŠKOVI**

Kriterij za dodjelu potpore je redoslijed podnošenja prijave na Javni poziv.

Projekt mora biti prijavljen u Bazu projekata koju vodi Razvojna agencija Zagrebačke županije (RA ZŽ) do dana prijave na javni poziv.

Prihvatljivi troškovi su svi izdaci koji se odnose na troškove usluge stručne tehničke pomoći konzultanata za izradu pripreme i prijave projektnog prijedloga na natječaje/javne pozive u okviru ESI fondova i programa EU, a koji su nastali nakon 01. lipnja 2018. godine do dana prijave na javni poziv, za projekte koji do sada nisu bili sufinancirani sredstvima Zagrebačke županije.

**IV. SADRŽAJ PRIJAVE**

Podnositelj prijave dostavlja sljedeću obveznu dokumentaciju putem sustava za upravljanje natječajima i provedbom projekata „e-prijava“ (u daljnjem tekstu: sustav „e-prijava“:

1. popunjeni prijavni obrazac Županije *(dokument u digitalnom obliku)*,
2. popunjeni prijavni obrazac Županije *(skenirani dokument, potpisan i ovjeren)*,
3. dokaz da je projekt prijavljen na objavljeni EU natječaj (potvrda prijave projekta (dopis, e-mail) – *skenirani dokument*),
4. popunjeni prijavni obrazac projekta na objavljeni EU natječaj *(skenirani dokument potpisan i ovjeren)*,
5. dokaz o ugovorenoj/naručenoj stručnoj tehničkoj pomoći konzultanta (ugovor ili narudžbenica - *skenirani dokument*),
6. račun pružatelja usluge – Konzultanta *(skenirani dokument)*,
7. izvod o plaćanju usluge Konzultantu *(skenirani dokument)*,
8. Izjavu o nepostojanju dugovanja prema proračunu Županije *(skenirani dokument, potpisan i ovjeren)* i
9. Izjavu o načinu financiranja projekta *(skenirani dokument, potpisan i ovjeren)*.

**Podnositelj prijave uz prijavu putem sustava „e-prijave“ obvezan je poslati i original prijavnog obrasca, potpisanog i ovjerenog, u Zagrebačku županiju putem preporučene pošte najkasnije 7 (sedam) dana od dana podnošenja prijave putem sustava „e-prijave“.**

Original prijavnog obrasca dostavlja se na slijedeću adresu: Zagrebačka županija, Upravni odjel za fondove Europske unije, regionalnu i međunarodnu suradnju, ulica grada Vukovara 72/VI, 10 000 Zagreb. Na vanjskom dijelu omotnice valja istaknuti napomenu: *„Prijava na Javni poziv za sufinanciranje tehničke pomoći za prijavu projekata na EU natječaje u 2019. godini“*.

**Ukoliko original prijavnog obrasca ne bude poslan u predviđenom roku, prijava na javni poziv će se smatrati nevažećom.**

Zagrebačka županija zadržava pravo zatražiti i originale druge dokumentacije dostavljene u skeniranom obliku.

Upute za prijavitelje i Upute za korisnike sustava „e-prijave“ nalaze se na službenoj mrežnoj stranici Županije www.zagrebacka-zupanija.hr, u rubrici **„Natječaji / Javni pozivi / Upravni odjel za fondove Europske unije, regionalnu i međunarodnu suradnju“**, pod nazivom „**Javni poziv za sufinanciranje tehničke pomoći za prijavu projekata na EU natječaje u 2019. godini“**.

**V. NAČIN PRIJAVE**

Prijava na Javni poziv podnosi se isključivo putem sustava „e-prijave“ na poveznici [www.eprijave.hr](http://www.eprijave.hr)

Prijava mora sadržavati sve dokumente kako je predviđeno u točci IV. Sadržaj prijave.

Sva dodatna pojašnjenja ili informacije mogu se zatražiti na telefon 01/6009 - 467.

**VI. ROK ZA PODNOŠENJE PRIJAVE**

Prijava na javni poziv podnosi se putem sustava „e-prijave“ najkasnije **do 13. prosinca 2019. godine, u 14,00 sati.**

Prijave koje ne budu podnesene u propisanom roku, na način i u obliku koji su ovdje opisani, smatrat će se neprihvatljivima i neće se razmatrati.

**VII. NAČIN OBJAVE INFORMACIJA**

Informacije o ovom Javnom pozivu, propisani obrasci i dokumentacija te sve obavijesti i promjene uz ovaj Javni poziv, kao i Odluka župana o odabiru Programa/Projekta i dodjeli sredstava, bit će objavljene na službenoj mrežnoj stranici Zagrebačke županije [www.zagrebacka-zupanija.hr](http://www.zagrebacka-zupanija.hr) u rubrici „Natječaji / Javni pozivi / Upravni odjel za fondove Europske unije, regionalnu i međunarodnu suradnju“, pod nazivom **„Javni poziv za sufinanciranje tehničke pomoći za prijavu projekata na EU natječaje u 2019. godini“.**

KLASA: 302-02/19-09/67

URBROJ: 238/1-20-01/2-19-02

Zagreb, 02. prosinca 2019.g.